FI Euroopan unionin virallinen lehti CE 84/741

(2004/C 84 E/0837)

KIRJALLINEN KYSYMYS E-3870/03

esittäjä(t): Alexander de Roo (Verts/ALE) komissiolle

(16. joulukuuta 2003)

Aihe: Júcarin ekologinen virtaama ja Júcar-Vinalopón-juoksutus

Júcar-joen vedenkäyttöä koordinoivan elimen Confederación Hidrográfica del Júcar (CHJ) 1. tammikuuta 1995 ja 24. marraskuuta 2003 välisenä aikana suorittamat mittaukset Cullerassa, joka on viimeinen mittausasema Júcar-joessa ennen sen laskemista mereen, antavat joen virtaaman keskiarvoksi 80,4 hm3 vuodessa (pienin oli 25,1 hm3 vuonna 1999 ja suurin 175,3 hm3 vuonna 1997). Júcarista Vinalopóon rakennettavan kanavan, jota komissio aikoo rahoittaa, suunniteltu juoksutusmäärä on 80 hm3 vuodessa, joka on aivan liian suuri niinkin vähävetisessä joessa kuin Júcar. On otettava huomioon, että joen luonnollinen kokonaisvirtaama on nykyisin virallisesti noin 1 600 hm3 vuodessa. Tällä hetkellä siis vain viisi prosenttia luonnollisesta virtaamasta virtaa mereen asti. Juoksutettava vesimäärä vastaakin juuri tätä keskimääräistä mereen virtaavaa vesimäärää. Tiettyinä mittauspäivinä tulokseksi on saatu pyöreä nolla, mikä tarkoittaa, että vettä ei ole lainkaan tai sitä on niin vähän, että virtaamamittarit eivät havaitse sitä (vain muutama litra sekunnissa). Tämän mittausaseman jälkeenhän jokeen ei virtaa enää yhtään sivujokea, ainoastaan muutama merkityksetön kasteluveden palautusoja, sillä suurin osa kastelukanavista laskee mereen muissa kohdissa. Vuoden 2002 päivistä 60 prosenttia (219) oli sellaisia, että Júcar ei tuonut lainkaan vettä suistoonsa, jolloin suisto Cullerassa kuivui. Sekä Júcarin vesistön vedenkäyttösuunnitelmassa että Espanjan kansallisessa vesivarojen hallintasuunnitelmassa koko Júcar-joen vesimäärä Tousin kohdalla on jaettu eri käyttötarkoituksiin tai varauksiin. Tämä selittää Tousin ja Antellan väliselle osuudelle määritellyn mitättömän pienen ekologisen virtaaman ja sen, että Anteliasta lähtien ekologista virtaamaa ei ole määritelty lainkaan. Suunnitteluviranomainen oli tietoinen, että se oli jo osoittanut joen koko vesimäärän eri käyttäjille, joten se ei voinut vahvistaa ekologista virtaamaa, sillä sitä varten ei ollut tarpeeksi vettä.

Miten komissio aikoo näissä olosuhteissa soveltaa periaatetta, jonka mukaan veden tila ei saa huonontua, ja vaatia ekologista vähimmäisvirtaamaa yhteisön vesipolitiikan puitteista annetun direktiivin 2000/60/EY (1) mukaisesti ottaen myös huomioon, että Júcarin keski- ja alajuoksu on elinympäristödirektiivin 92/43/ETY (2) mukainen yhteisön tärkeänä pitämä alue?

Entä miten komissio voi väittää, että juoksutus on taloudellisesti toteuttamiskelpoinen, kun on ilmeisen selvää, että puolet vuosista on sellaisia, että joessa ei ole riittävästi vettä juoksutukseen vaikka se juoksutettaisiin tyhjiin ja ottaen huomion, että perinteiseen viljelyyn kaavaillut säästöt ovat epäuskottavia ja haittaisivat Albuferan kansallispuistoa?

Margot Wallströmin komission puolesta antama vastaus

(17. helmikuuta 2004)

Komissio on tietoinen hyvin heikosta virtaamasta Júcar-joen alajuoksulla.

Esitys veden juoksutuksesta Júcar-joesta Vinalopóon perustuu oletukseen, että Júcar-joen yläjuoksulla voidaan merkittävästi vähentää veden kulutusta parantamalla alueen kastelujärjestelmiä. Järjestelmien tehostamisen ansiosta ”säästyvä” vesi juoksutetaan Vinalopóon. Olettaen, että juoksutettavaksi aiotut vesivarat todella saadaan käyttöön nykyistä vedenkäyttöä tehostamalla, komissio ei usko Júcar-joen tilan huonontuvan esitetyn juoksutuksen vuoksi.

Júcarin vesistön vedenkäyttösuunnitelmassa katsotaan myös Acequia Real del Jucarin perinteisten kastelujärjestelmien kaipaavan parantamista, mistä saattaa syntyä uusia vesivarojen ”säästöjä” käytettäväksi joen alajuoksulla.

Yhteisön vesipolitiikan puitteista annetun direktiivin (3) täytäntöönpanon osalta vaatimus saavuttaa hyvä veden ekologinen ja kemiallinen tila vuoteen 2015 mennessä koskee Júcar-jokea samalla tavalla kuin muitakin EU:n alueen pintavesiä. Vastaavasti on noudatettava myös luontotyyppidirektiivin (4) säännöksiä.

(1) EYVL L 327, 22.12.2000, s. 1.

(2) EYVL L 206, 22.7.1992, s. 7.

(3) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista, EYVL L 192, 20.7.2002.

(4) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.